Title: Plnene úloh v prevencii kriminality zo strany ústredných orgánov štátnej správy zastúpených v Rade vlády SR pre prevenciu kriminality
Author: MV SR
Company: MvSR

Správa o plnení úloh vyplývajúcich zo Stratégie prevencie
kriminality v Slovenskej republike (aktualizácia na roky 2003 – 2006) v roku 2003 a prioritách prevencie na rok 2004

	Povinnosť predkladať od roku 2004 každoročne vláde Slovenskej republiky (ďalej len „SR“) správy o plnení úloh vyplývajúcich zo Stratégie prevencie kriminality v Slovenskej republike a prioritách prevencie na nasledujúci rok pre ministra vnútra a predsedu Rady vlády SR pre prevenciu kriminality (ďalej len „rada“) vyplýva z uznesenia vlády SR č. 286/2003 z 23. apríla 2003, bod B.10., prijatého k návrhu Stratégie prevencie kriminality v Slovenskej republike (aktualizácia na roky 2003 – 2006). Uvedené uznesenie vlády rovnako ukladá (v bode B.9) činnosť rady zamerať na zabezpečovanie úloh prevencie v uvedenom období. 

Činnosť rady v roku 2003

	Rada uskutočnila v roku 2003 v súlade so svojím plánom hlavných úloh a programom zasadaní 4 zasadania. Na začiatku nového volebného obdobia postupne pripravila na rokovanie vlády SR 4 materiály nevyhnutné pre jej činnosť, ako aj pre zabezpečenie samotnej prevencie: (1) návrh na uvoľnenie finančných prostriedkov zo štátneho rozpočtu na rok 2003 na podporu preventívnych programov, (schválený uznesením vlády č. 109 z 13. februára 2003), (2) návrh Stratégie prevencie kriminality v SR – aktualizácia na roky 2003 – 2006 (uznesenie č. 286/2003 z 23. apríla 2003), (3) návrh štatútu rady a rokovacieho poriadku rady (uznesenie č. 366/2003 zo 14. mája 2003) a (4) návrh na zmenu uznesenia vlády SR z 13. februára 2003 k návrhu na uvoľnenie finančných prostriedkov zo štátneho rozpočtu na rok 2003 na podporu preventívnych programov (uznesenie č. 833/2003 z 3. septembra 2003). 
	Hlavnou úlohou rady v roku 2003 bolo pripraviť v zhode s programovým vyhlásením vlády SR aktualizovanú národnú stratégiu prevencie kriminality na roky 2003 – 2006 a vo vzťahu k vláde SR plniť úlohy koordinačného, iniciačného, kontrolného a poradného orgánu pre otázky prevencie kriminality.
	Hlavná úloha bola rozpracovaná do ďalších konkrétnych úloh: zabezpečiť rozpracovanie úloh prevencie kriminality na úrovni ústredných orgánov štátnej správy do rezortných koncepcií a programov, na úrovni miestnej štátnej správy a samosprávy do krajských (a v roku 2003 ešte i okresných) a mestských programov prevencie, stanoviť priority na nasledujúci rok a zabezpečiť ich realizáciu prostredníctvom príslušných orgánov, resp. pracovísk, zabezpečiť finančné prostriedky zo štátneho rozpočtu na podporu preventívnych programov, v rámci odbornej prípravy zabezpečiť vzdelávanie koordinátorov prevencie kriminality, pôsobiacich vo verejnej správe a Policajnom zbore vrátane vydania odbornej literatúry, zabezpečiť činnosť poradní pre obete trestnej činnosti, spolupracovať s komisiou Organizácie Spojených národov (ďalej len „OSN“) pre prevenciu kriminality a trestnú justíciu a inými medzinárodnými a zahraničnými subjektami prevencie, zabezpečiť činnosť expertných skupín, plniť úlohy edičného plánu. 

	Uvedené úlohy sa v roku 2003 zabezpečovali nasledovne:
	Jednotlivé rezorty (ministerstvá), krajské úrady a krajské mestá predkladali počas roka 2003 na rokovania rady materiály o rozpracovaní úloh stratégie prevencie kriminality na svoje podmienky. Túto úlohu postupne splnilo 5 ministerstiev a 5 krajských úradov (v úlohe sa pokračuje v roku 2004). Krajské úrady do plnenia programov prevencie kriminality zapojili v rámci partnerskej spolupráce všetky relevantné subjekty, ktoré v prevencii pôsobia (Policajný zbor, mestská polícia, školy, občianske združenia, podnikateľské subjekty, cirkvi atď.)
	V záujme finančného zabezpečenia preventívnych aktivít rada predložila vláde SR návrh na uvoľnenie finančných prostriedkov zo štátneho rozpočtu na podporu preventívnych programov. Požiadavka na uvoľnenie 40 000 000 Sk sa predložila na základe uznesenia vlády SR č. 496/2002 z 15. mája 2002. Rada uznesením č. 19/2002 schválila, aby tieto prostriedky boli presunuté do kapitol krajských úradov, pre každý kraj vo výške 5 000 000 Sk. V rámci tejto sumy boli uprednostnené priority rady: vzdelávanie koordinátorov prevencie, pôsobiacich na krajských (a vtedy ešte aj okresných) úradoch, krajských a okresných mestách, krajských a okresných riaditeľstvách Policajného zboru (14 percent vyčlenených finančných prostriedkov), nákup odbornej literatúry (1 percento), vybudovanie pracovísk koordinátorov prevencie na krajských úradoch (2 percentá), dobudovanie poradní pre obete trestnej činnosti v krajských mestách (6 percent), pokračovanie v  budovaní kamerových monitorovacích systémov v krajských a vybraných okresných mestách (56 percent). Okrem priorít rady sa z uvedených finančných prostriedkov zabezpečovalo ďalších približne 120 preventívnych projektov zameraných prevažne na preventívnu prácu s mládežou a rizikovými skupinami obyvateľstva v  pôsobnosti rezortov školstva a sociálnych vecí.
	Rada zrealizovala odbornú prípravu koordinátorov prevencie kriminality z celého Slovenska v rámci veľkého vzdelávacieho projektu akreditovaného Ministerstvom školstva SR a uskutočneného na Inštitúte pre verejnú správu. Projekt základného kurzu pre koordinátorov prevencie schválila rada uznesením č. 31 ešte 16. novembra 1999, ale práve pre nedostatok finančných prostriedkov mohol byť realizovaný až v roku 2003. Samotný základný kurz prebiehal v období od mája do októbra 2003 v 8 sústredeniach. Zabezpečoval ho 50-členný lektorský zbor v štyroch tematických okruhoch: 1. Kriminalita/Kriminológia, 2. Prevencia kriminality, 3. Spolupráca a partnerstvo v prevencii, 4. Komunikácia a praktické aspekty prevencie kriminality. Pre vzdelávanie koordinátorov sa podarilo angažovať ako lektora pána Farzina Davachiho, profesora na newyorskej lekárskej fakulte Medical College, medzinárodne uznávaného odborníka na prevenciu proti negatívnym spoločenským javom, (ako sú alkohol a drogy, násilie, kriminalita, spoločenské predsudky a pod.), hosťa SR a Ministerstva vnútra SR (ďalej len „MV SR“). Z pôvodného počtu 220 účastníkov vzdelávanie ukončilo 195 udelením certifikátu o spôsobilosti pracovať v odbore prevencie kriminality. Reforma štátnej správy, ktorej súčasťou bolo aj zrušenie okresných úradov, zasiahla nepriaznivo do zabezpečenia prevencie kriminality na regionálnej úrovni práve vtedy, keď sa mohlo pristúpiť k profesionalizácii prevencie. Prijatý zákon č. 515/2003 o krajských úradoch a obvodných úradoch a o zmene a doplnení niektorých zákonov v § 4 (5) iba obmedzene počíta so zabezpečením úloh pri riešení spoločensky závažných javov (vrátane prevencie kriminality a inej protispoločenskej činnosti), a tak pripravovaný personálny a odborný potenciál prevencie zostáva iba sčasti využitý. 
	Vďaka vyčleneným finančným prostriedkom mohli rozvinúť systematickú prácu poradne pre obete trestných činov vo všetkých krajských mestách a v meste Poprad. Prijímali stovky klientov (v roku 2003 to bolo 2250) – obete trestných činov, domáceho násilia, nešťastných udalostí, ktorým poskytovali bezplatnú a diskrétnu pomoc, právne rady, psychologickú, emocionálnu a praktickú pomoc. Keďže finančné prostriedky poskytnuté v roku 2003 na zabezpečenie činnosti poradní možno považovať za tzv. zakladateľské, iba každoročnou systematickou finančnou podporou zo strany vlády bude možné zabezpečiť existenciu a riadne fungovanie poradní. 
	Pri rade boli v uplynulých rokoch (2001-2003) zriadené 4 expertné skupiny. Hlavnú činnosť expertnej skupiny pre spoluprácu s OSN a ostatnými medzinárodnými subjektami prevencie v roku 2003 tvorili úlohy vyplývajúce z agendy Komisie OSN pre prevenciu kriminality. Riešené úlohy sa dotýkali viacerých oblastí. Ich výber vychádzal takmer výlučne z požiadaviek Centra pre medzinárodnú prevenciu kriminality vo Viedni, tlmočených prostredníctvom Stálej misie SR pri OSN a ostatných medzinárodných organizácií vo Viedni. Medzi splnenými úlohami možno uviesť: spracovanie správ a monitorovacích dotazníkov o implementácií rezolúcií OSN, prípravu podkladov a účasti na 12. zasadaní Komisie OSN pre prevenciu kriminality a trestnú justíciu, aktívnu participáciu na práci ad hoc výboru pre prípravu Medzinárodného dohovoru proti korupcii, otvorenie rokovaní s Centrom pre medzinárodnú prevenciu kriminality o zaradení SR do Globálneho programu OSN proti obchodovaniu s ľuďmi, zapojenie sa do činnosti Európskej siete pre prevenciu kriminality (pre posledne uvedenú oblasť bola vytvorená pracovná skupina). Z prehľadu úloh je zrejmá ich odborná i časová náročnosť. Vzhľadom na to, že experti sú kapacitne značne vyťažení vo vlastnom rezorte, expertná skupina môže plniť len úlohy operatívneho charakteru. Systematická práca na implementácii medzinárodných dokumentov a monitoringu implementácie presahuje jej možnosti. Súbežná implementácia by si vyžadovala tím odborníkov, resp. samostatnú vedecko-výskumnú inštitúciu, ako je to riešené v iných, ekonomicky lepšie situovaných krajinách. 
	Expertná skupina pre prevenciu a elimináciu násilia voči ženám a domáceho násilia bola založená so zámerom vypracovania návrhu národnej stratégie prevencie a eliminácie násilia vychádzajúcej z medzinárodných dokumentov a odporúčaní. V zložení skupiny došlo v priebehu roka k rozsiahlym personálnym zmenám, ktoré budú pokračovať doplnením o členov mimovládnych organizácií  a doriešením vedenia expertnej skupiny. 
Na zasadnutí expertnej skupiny  v júli 2003 bol predložený návrh na zriadenie expertnej poradnej komisie na vypracovanie Národnej stratégie na elimináciu násilia páchaného na ženách. Uvedená komisia vznikla pri odbore rovnosti príležitostí a antidiskriminácie Ministerstva práce, sociálnych vecí a rodiny SR, ktorý bol hlavným gestorom úlohy. Novozriadená komisia vypracovala návrh stratégie, ktorý bol predložený na rokovanie Rady, avšak z dôvodu zmeny  základných východísk návrhu, bol návrh stiahnutý z rokovania a po jeho prepracovaní bude predmetom rokovania vlády SR v najbližšom vhodnom termíne.
	S predchádzajúcim problémom súvisí činnosť expertnej skupiny pre koordináciu výskumu v oblasti prevencie kriminality. Expertná skupina už v predchádzajúcom období (rok 2001) zmapovala stav a zameranie vedeckovýskumnej činnosti v SR a vypracovala návrh na zriadenie výskumného pracoviska pre kriminológiu a prevenciu. Návrh odporúčaný aj radou však vtedy narazil na nesúhlas príslušnej sekcie MV SR s vyčlenením funkčných miest na uvedený účel. Skupina znova pristupuje k zmapovaniu aktuálneho stavu prítomnosti predmetu kriminológia, resp. prevencie kriminality v učebných osnovách vysokých škôl na Slovensku, ich rozsahu a obsadenia učiteľmi, ako aj stavu výskumu na školách a vedeckých pracoviskách. Po zmapovaní vypracuje návrh na zaradenie aktuálnych tém (vyučovacích i výskumných) do programu Akadémie Policajného zboru, ktorá zatiaľ plní funkciu vedeckovýskumného pracoviska v uvedených oblastiach. 
	Expertná skupina pre mládež pri rade svoj pôvodný zámer – organizovanie 2. medzinárodnej konferencie o kriminalite mládeže nerealizovala pre značnú finančnú náročnosť realizácie. Projekt konferencie s iným ale podobným zameraním je však pripravený a zrealizuje sa v roku 2004. 
	V rámci svojej edičnej činnosti rada vydala v roku 2003 tieto publikácie (originály i preklady): Stratégia prevencie kriminality v Slovenskej republike (aktualizácia na roky 2003-2006), Aktuálne informácie z prevencie kriminality – IV. ročník, Príručka o partnerstve v prevencii kriminality, Príručka ku komunitnej prevencii kriminality, Manifest miest – Bezpečnosť a demokracia, Príručka k spravodlivosti pre maloleté obete a svedkov trestných činov. 
 V zmysle uznesenia vlády SR č. 109 z 13. februára 2003, prijatého k návrhu na uvoľnenie finančných prostriedkov na prevenciu, rada na svojich rokovaniach v roku 2004 vykoná vyhodnotenie realizácie v preventívnych programov, na ktoré boli v roku 2003 poskytnuté finančné prostriedky zo štátneho rozpočtu. Najdôležitejšou úlohou bude výkon gestorskej funkcie pri vypracovávaní návrhu zákona o prevencii kriminality vytvorenou pracovnou skupinou.

Plnenie úloh v prevencii kriminality zo strany ústredných orgánov štátnej správy zastúpených v rade

	Ministerstvo vnútra SR rozpracovalo úlohy vyplývajúce z aktualizovanej Stratégie prevencie kriminality v SR diferencovane pre Policajný zbor, sekciu verejnej správy, Hasičský a záchranný zbor, Úrad civilnej ochrany a Migračný úrad. 
	Rozkaz ministra vnútra SR č. 125/2003 o Rozpracovaní Stratégie prevencie kriminality v SR na podmienky Policajného zboru (ďalej len „PZ“) bol plnený v súčinnosti s Koncepciou zvyšovania dôveryhodnosti PZ (vydaná rozkazom ministra vnútra SR č. 60/2001, v znení rozkazov ministra vnútra SR č. 32/2002 a č. 53/2003),  rozkazom ministra vnútra SR č. 20/2001 o Rozpracovaní Stratégie vlády SR na riešenie problémov rómskej národnostnej menšiny v  podmienkach MV SR a PZ a aktualizované rozkazom ministra vnútra č. 44/2002 a rozkazom č. 27/2007.
	Preventívne aktivity PZ boli zamerané na realizáciu už overených projektov v spolupráci so subjektami vykonávajúcimi prevenciu na centrálnej a regionálnej úrovni, zameraných predovšetkým na cieľovú skupinu detí a mládeže (napr. úspešný a žiadaný projekt Správaj sa normálne určený pre žiakov 5. ročníka ZŠ – v školskom roku 2003/2004 zapojených 11 650 detí zo všetkých krajov SR, Dovolenková karta, Stop 24, Prevencia krádeží motorových vozidiel, Bicykel, Na bicykli bezpečne, Karta istoty, Policajt - môj kamarát, Prevencia krádeží vlámaním do bytov, Lumiper atď.) a na oblasť vzdelávania a profesionalizácie pracovníkov krajských a okresných riaditeľstiev PZ.
	Dôraz sa kládol na informovanie občanov prostredníctvom masmédií poukazovaním na príčiny a podmienky páchania trestnej činnosti (majetkovej, ekonomickej, mravnostnej a násilnej) zverejnením vybraných prípadov, na spôsoby ako sa nestať obeťou trestného činu (prevencia viktimácie), ako aj v rámci poradensko-informačných centier PZ, informačných pultov PZ a v zmysle zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií).
	Ako každoročne, aj v roku 2003 boli vykonávané dopravnobezpečnostné akcie zamerané na pozitívne ovplyvňovanie disciplíny a bezpečnosti účastníkov cestnej premávky (celoslovenské špeciálne kontroly dodržiavania stanovených rýchlostí jazdy vozidiel, povinností vodičov voči nemotorovým účastníkom cestnej premávky, povinnej výbavy motorového vozidla, vybavenia vozidiel motolekárničkami, preventívna akcia Jablko alebo citrón atď.). 
	Preventívne aktivity budú v roku 2004 vykonávané v súlade s princípmi decentralizácie, partnerstva, kontroly, profesionalizácie a analýzy s cieľom pozdvihnutia a posilnenia postavenia prevencie, resp. spolupráce PZ s verejnosťou na úroveň objasňovania trestnej činnosti. Prvoradou úlohou bude uskutočňovať prevenciu v zmysle medzinárodných dokumentov (Rady Európy, EÚ, OSN), prehodnotiť postavenie prevencie na všetkých stupňoch riadenia PZ, najmä na úrovni okresných riaditeľstiev PZ (ďalej len „OR PZ“) s cieľom dosiahnutia adekvátnych inštitucionálnych predpokladov pre jej pôsobenie predovšetkým na miestnej úrovni. Bude potrebné podnietiť záujem, pochopenie a porozumenie občianskej verejnosti pre prácu PZ. V rámci partnerstva bude nevyhnutné spolupracovať v prevencii s centrálnymi orgánmi štátnej správy, orgánmi miestnej štátnej správy, samosprávy, medzinárodnými policajnými zbormi a inými subjektami pri príprave, realizácii a vyhodnotení účinnosti preventívnych programov a aktivít. Prioritným sa javí spolupráca PZ so školami, resp. vytvorenie systému práce príslušníkov PZ s maloletými a mladistvými. Cieľom ďalších preventívnych projektov je zvýšiť úroveň právneho vedomia a informovanosti mladých ľudí o možných právnych dôsledkoch patologického správania, znížiť výskyt sociálno-patologických javov na školách, vysvetliť príčiny a mechanizmy neprimeraného správania. 
	
	V hodnotenom období sa Sekcii verejnej správy vplyvom objektívnych okolností súvisiacich s pokračujúcou reformou verejnej správy čiastočne zúžili možnosti na presadzovanie a realizáciu pôvodne prijatých zámerov v oblasti prevencie kriminality a iných protispoločenských javov. 
	Pri výkone štátnej správy na úseku živnostenského podnikania bola metodická, riadiaca a kontrolná činnosť sekcie, orientovaná na aspekty prevencie s dôrazom na vydávanie živnostenských listov a koncesných listín a na dodržiavanie podmienok pri prevádzkovaní živností. 
	Na úseku koordinácie miestnej štátnej správy a územnej samosprávy a legislatívnom úseku bola venovaná prioritná pozornosť príprave návrhu zákona o krajských úradoch a obvodných úradoch a o zmene a doplnení niektorých zákonov, ktorého vecným gestorom bola sekcia verejnej správy. V uvedenom zákone č. 515/2003 Z. z. sa požiadavku kontinuity prevencie kriminality podarilo zakotviť do ustanovenia § 4 ods. 5. Napriek tomu realizácia personálnych úloh uvedeného zákona v praxi znamenala zníženie počtu koordinátorov prevencie kriminality z radov zamestnancov okresných úradov, ktoré k 31.12.2003 zanikli. Ďalšie pôsobenie zostávajúcich pracovníkov koordinácie prevencie na novozriadených obvodných úradoch je v kompetencii prednostov krajských úradov. 
	Aspekty prevencie kriminality boli presadzované tiež pri príprave iných zákonných noriem a interných aktov riadenia, ktoré boli štandardne zverejňované vo Vestníku vlády SR. Vznikom špecializovanej štátnej správy MV SR sa posilnila koordinačná úloha sekcie verejnej správy, ktorá tak od 1.1.2004 môže účinnejšie koordinovať a metodicky usmerňovať výkon miestnej štátnej správy v jednotlivých regiónoch a presadzovať v rámci nej – okrem iných – aj aspekty prevencie kriminality, hoci už v značne obmedzenom priestore. 
	Ekonomické (finančné) zabezpečenie potrieb prevencie kriminality bolo realizované formou poskytovania účelových finančných prostriedkov z rozpočtovej kapitoly Všeobecná pokladničná správa do rozpočtových kapitol jednotlivých krajských úradov (ďalej len „KÚ“) a rozpočtovej kapitoly MV SR (po prijatí návrhu na zmenu uznesenia č. 109/2003) – osobitne pre tzv. bezpečnostný úsek (pre KR PZ a Hasičského a záchranného zboru). Zmena, v rámci ktorej sa dňom 1.1.2004 stali krajské úrady rozpočtovými organizáciami MV SR, umožní v ďalšom období efektívnejšiu kontrolu využívania prideľovaných finančných prostriedkov pre oblasť prevencie kriminality. 
	
	Na zabezpečenie úloh v oblasti preventívno-výchovného pôsobenia v podmienkach Hasičského a záchranného zboru  (ďalej len „HaZZ“) vydal prezident HaZZ Zbierku pokynov č. 57/2003. V zmysle pokynov bolo na prezídiu zriadené koordinačné pracovisko pre prevenciu kriminality, resp. na preventívno-výchovné pôsobenie v oblasti ochrany pred požiarmi a záchranných činností a ustanovilo 4-členný poradný orgán prezidenta pre činnosť na tomto úseku. 
	Raz mesačne sa za všetky organizačné zložky zboru vypracovával kalendár preventívno-výchovných podujatí, ktorý bol poskytovaný aj médiám. V slovenskej a anglickej verzii vyšla ročenka HaZZ. 
	V rámci štátneho požiarneho dozoru pôsobili pracovníci HaZZ na zvyšovanie odbornej úrovne právnických osôb a podnikajúcich fyzických osôb, najmä pri riešení protipožiarnej bezpečnosti stavebných objektov, zabezpečovaní prevádzkyschopnosti požiarnotechnických zariadení, pri skladovaní a manipulácii s horľavými látkami, pri inštalácii a umiestňovaní vykurovacích telies vrátane poradenskej činnosti občanom. Príslušníci okresných riaditeľstiev HaZZ vykonali 
12 215 protipožiarnych kontrol, pri ktorých zistili 119 910 nedostatkov (z toho 37,2 % organizačného charakteru a 62,8 % technického charakteru). Z dôvodu bezprostredného nebezpečenstva vzniku požiarov vylúčili 172 vecí z používania a za porušovanie povinností vyplývajúcich z predpisov o ochrane pred požiarmi uložili 388 pokút v celkovej sume 2 941 500 Sk. 
	Keďže problematika preventívno-výchovného pôsobenia na úseku ochrany pred požiarmi sa do výchovno-vzdelávacieho procesu na základných a stredných školách dostáva len prostredníctvom niektorých predmetov (prírodoveda, občianska náuka, telesná výchova), HaZZ pomáha školám vytváraním širšej informačnej podpory prostredníctvom Strednej školy požiarnej ochrany MV SR v Žiline a prostredníctvom Národného informačného strediska HaZZ zriadeného  na Požiarno-technickom a expertíznom ústave MV SR. 
	Prioritou HaZZ v roku 2004 bude i naďalej spolupracovať s ústrednými a regionálnymi médiami; prehĺbiť komunikáciu predovšetkým s MŠ SR s cieľom skvalitniť výučbu v oblasti ochrany pred požiarmi a v oblasti prípravy občanov aj na ďalšie situácie, ktoré ohrozujú ich život, zdravie a majetok.

	Objektom prevencie kriminality na Úrade civilnej ochrany v hodnotenom období boli (po odchode vojsk civilnej ochrany) samotní zamestnanci úradu. Hlavným cieľom prevencie v jeho pôsobnosti bolo predchádzať výskytu trestnej činnosti a eliminovať všetky kriminogénne faktory, ktoré majú bezprostredný vplyv na jej vznik; diferencovane pôsobiť na jednotlivé kategórie zamestnancov a formovať ich právne vedomie požadovaným spôsobom a pocit zodpovednosti za utváranie pozitívnej úrovne medziľudských vzťahov na pracoviskách; vytvárať účinné zábrany potenciálnym páchateľom trestnej a inej protispoločenskej činnosti a zvyšovať u nich pocit rizika, že ich prípadné negatívne správanie bude odhalené a posudzované prísne v rámci platnej legislatívy. 
	Výsledky dosiahnuté v prevencii kriminality v roku 2003 ukazujú, že úlohy v prevencii kriminality boli zamerané správne. Odchodom záchranných brigád civilnej ochrany do pôsobnosti HaZZ SR na Úrade civilnej ochrany MV SR v roku 2003 nebol u zamestnancov zaznamenaný žiadny trestný čin alebo iná protispoločenská činnosť. Úlohou v roku 2004 bude udržať tento pozitívny trend.

	Migračný úrad nie je zahrnutý medzi výkonné subjekty prevencie kriminality, napriek tomu úrad prijímal a hodnotil úlohy na úseku prevencie na základe uznesení z porád vedenia MV SR. Podobne ako v minulosti, aj v roku 2003 úrad kládol dôraz na preventívne pôsobenie pri zamedzovaní trestnej činnosti zo strany žiadateľov o udelenie azylu v záchytných táboroch (ZT) a pobytových táboroch (PT) a azylantov v azylových centrách, ako sú krádeže, nadmerná konzumácia alkoholu s možným dôsledkom konfliktov medzi jednotlivcami a skupinami žiadateľov o azyl v táboroch. Preventívne opatrenia boli zamerané na zvyšovanie úrovne právneho vedomia a skvalitňovanie sociálnych zručností pracovníkov prvého kontaktu so žiadateľmi o azyl (s tým účelom bol realizovaný projekt tréningu sociálnych zručností). V centre pozornosti úradu bolo v spolupráci s policajnými zložkami odhaľovať prípady prevádzačstva z radov žiadateľov o udelenie azylu. V súvislosti s vypuknutím vojnového konfliktu v Iraku boli v zariadeniach migračného úradu prijaté príslušné opatrenia proti možným teroristickým aktivitám. 
	Vzhľadom na markantný nárast počtu migrantov kapacita azylových zariadení je naplnená na maximálne možnú hranicu, čím sa zvýšila náročnosť výkonu sociálnej práce so všetkými rizikami prejavov trestnej činnosti. Nárast si v roku 2004 bude vyžadovať užšie prepojenie činností migračného úradu so širším spektrom zložiek Prezídia PZ, najmä s Úradom hraničnej a cudzineckej polície (ďalej len „ÚHCP“) pri ochrane štátnej hranice. V záujme zabezpečenia spoločných hraníc bude nevyhnutné spolupracovať s príslušnými policajnými zložkami a štátnymi orgánmi Maďarskej republiky a Ukrajiny. Potrebná bude analýza skutkového stavu jednotlivých narušení štátnych hraníc skupinami ilegálnych migrantov a následné opatrenia, čím sa zabráni vysokému prílevu migračných vĺn na naše územie. 

	Ministerstvo spravodlivosti SR plnilo úlohy aktualizovanej stratégie prevencie kriminality nasledovne:
	Návrhy trestných kódexov vo forme finalizovaných textov ako výsledok komplexného procesu rekodifikácie trestného práva hmotného i procesného predložilo na rokovanie Legislatívnej rady vlády SR. Návrhy zohľadňujú a uplatňujú kritériá, ktoré boli v predmetnej úlohe stanovené v zmysle alternatívnych sankcií a individualizácie postupov v konaní. 
	Realizovalo pilotný projekt probačnej a mediačnej služby a na jeho základe vypracovalo návrh zákona o probačných a mediačných úradníkoch a o zmene a doplnení niektorých zákonov, ktorý bol po schválení v Národnej rade SR publikovaný v Zbierke zákonov SR ako zákon č. 550/2003 Z. z. 
	Zákonom č. 171/2003 Z. z. bol novelizovaný Trestný zákon v zmysle uplatnenia zásady „trikrát a dosť“ ako výrazu prísnejšieho postihu recidivistov a zavedenia tzv. „asperačnej“ zásady pri ukladaní trestov. 
	Problematiku prevencie kriminality a inej protispoločenskej činnosti zaradilo do odbornej prípravy justičných čakateľov a ďalšieho vzdelávania sudcov ako súčasť seminárov, kurzov a workshopov z oblasti trestného práva. 
	Úlohy vyplývajúce z uznesenia vlády SR č. 286 z 23. apríla 2003, prijatého ku stratégii prevencie rozpracovalo na podmienky Zboru väzenskej a justičnej stráže na roky 2003 – 2006. Základným cieľom prevencie kriminality v podmienkach zboru je zabraňovať obvineným a odsúdeným v pokračovaní páchania trestnej činnosti, za ktorú sú vo výkone väzby alebo výkone trestu odňatia slobody, predchádzať a zabraňovať páchaniu trestnej a nedovolenej činnosti v ústavoch na výkon väzby alebo v ústavoch na výkon trestu odňatia slobody, za použitia všetkých síl a prostriedkov zboru a v spolupráci s ostatnými zainteresovanými subjektami sa podieľať na skvalitňovaní koordinovaného pôsobenia spoločnosti proti kriminalite a tým dosiahnuť adekvátne zvýšenie bezpečnosti občanov. 
	Realizácia úloh stratégie prevencie kriminality bola jedným z prostriedkov na dosiahnutie priaznivých výsledkov zboru v roku 2003, osobitne pri ochrane objektov sústav ústavov a súdnych objektov, ako aj dosiahnutia základnej úlohy zboru, ktorou je zabezpečenie účelu výkonu väzby a výkonu trestu odňatia slobody. 
	Ministerstvo v roku 2004 bude pokračovať v  legislatívnom procese návrhov rekodifikovaných trestných kódexov s cieľom ich schválenia Národnou radou. Bude vyvíjať snahu o úspešný priebeh výberových konaní na miesta probačných a mediačných úradníkov na jednotlivých okresných súdoch. Bude zabezpečovať ich odbornú prípravu. Rovnako bude zabezpečovať aktivity v oblasti ďalšieho vzdelávania sudcov so zreteľom na prevenciu niektorých špecifických foriem trestnej činnosti. Bude pokračovať v spolupráci s Komisiou OSN pre prevenciu kriminality a trestnú justíciu. Bude podnecovať súdne orgány k spolupráci s masmédiami. Pokračovať v  organizačnom budovaní a skvalitňovaní činnosti preventívno-bezpečnostnej služby v podmienkach Zboru väzenskej a justičnej stráže.  

	V hodnotenom období sa aktivity Ministerstva práce, sociálnych vecí a rodiny SR zamerali na plnenie dlhodobých a aktualizovaných úloh stratégie prevencie kriminality, ktoré boli orientované na oblasť koncepčnú a legislatívnu, vzdelávania a metodického usmerňovania, inštitucionálneho zabezpečenia sociálnej prevencie a oblasť medzirezortnej spolupráce. 
	Základnou úlohou v legislatívnej oblasti bola príprava zákona o sociálno-právnej ochrane detí a o sociálnej prevencii (po schválení legislatívneho zámeru sa pripravuje paragrafované znenie návrhu zákona). Okrem uvedenej úlohy má na skvalitnenie sociálnej prevencie významný vplyv i schválenie zákona č. 599/2003 Z.z. o pomoci v hmotnej núdzi, ktorý obsahuje ustanovenia o možnosti poskytnutia ochranných a aktivačných príspevkov pre občanov v hmotnej núdzi, ktorí sa zúčastňujú resocializačných programov, resp. zvyšujú si kvalifikáciu či vykonávajú obecné služby, resp. dobrovoľnícke práce. Konkrétne opatrenia v oblasti prevencie sociálno-patologických javov sú obsiahnuté taktiež v Národnom akčnom pláne pre deti v časti Ochrana detí a mládeže pred negatívnymi javmi. 
	 
	Problematika prevencie sociálno-patologických javov bola zaradená do obsahu adaptačného, špecializačného a funkčného vzdelávania zamestnancov miestnej štátnej správy a je súčasťou overovania odbornej spôsobilosti pracovníkov KÚ a okresných úradov (ďalej len „OÚ“). V rámci kontraktu medzi ministerstvom a Výskumným ústavom práce, sociálnych vecí a rodiny boli riešené viaceré výskumné projekty zamerané na problematiku rodiny, zabránenie sociálneho vylúčenia, analýzu stavu v oblasti sociálnej patológie. Projekt teoretickej a praktickej prípravy sociálnych pracovníkov obecných a mestských úradov sa realizuje v spolupráci so ZMOS-om a agentúrou APAI Piemont (Taliansko). 
	Napriek dlhšie trvajúcemu personálnemu poddimenzovaniu výkonu sociálnej prevencie podarilo sa pri konštituovaní úradov práce, sociálnych vecí a rodiny, (ktoré po 1.1.2004 nahradili krajské a okresné úrady) stabilizovať personálne zabezpečenie výkonu jednotlivých foriem sociálnej prevencie pre maloletých i plnoletých občanov a zastaviť tak negatívny trend medziročného poklesu pracovníkov orgánov miestnej štátnej správy na úseku sociálnej prevencie. Pozitívnym aspektom je tiež zintenzívnenie a rozšírenie vykonávania sociálnej prevencie v zariadeniach sociálnych služieb. Významnú úlohu v zabezpečovaní sociálnej prevencie, sociálno-psychologického poradenstva a terapie zohráva 46 územných a 14 detašovaných pracovísk Centra poradensko-psychologických služieb, ktoré realizovali celý rad preventívnych, vzdelávacích a terapeutických programov v oblasti sociálnej patológie.
	V pôsobnosti ministerstva sú konštituované expertné skupiny pre problematiku prevencie sociálno-patologických javov a resocializácie, týrania a zneužívania detí, domáceho násilia a dodržiavania práv dieťaťa, ktoré sú zložené z odborníkov v štátnom i neštátnom sektore, akademickej pôdy a rezortov, ktorí participujú na príprave materiálov, koncepčných a legislatívnych opatrení v oblasti sociálnej prevencie. Ministerstvo taktiež aktívne participovalo na práci nadrezortných, expertných a poradných orgánov v celej škále riešenia problematiky prevencie sociálno-patologických javov, najmä so zameraním na prípravu legislatívnych noriem v oblasti rodinného práva, trestného práva a trestného poriadku, výkonu probácie a mediácie a pod. 
Jednou z dôležitých úloh ministerstva pri predchádzaní a zabraňovaní príčin a dôsledkov sociálneho vylúčenia bolo vypracovanie Spoločného memoranda o inklúzii (JIM), ktoré je základom pre návrh a realizáciu opatrení v rámci boja proti chudobe a exklúzii v podmienkach SR. Prevencia sociálnej exklúzie, znižovanie sociálnych a ekonomických nerovností a pomoc pri integrácii marginalizovaných a rizikových skupín obyvateľstva (vrátane páchateľov trestnej činnosti) do prirodzeného sociálneho prostredia bude súčasťou Národného akčného plánu boja proti chudobe a sociálnej exklúzii, ktorého prijatie sa predpokladá v roku 2004. 
	V spolupráci s radou vypracovaný návrh Národnej stratégie na prevenciu a elimináciu násilia páchaného na ženách bude začlenený do širšie koncipovaného návrhu Rámcovej stratégie pre rodovú rovnosť a zároveň predložený na rokovanie vlády SR v roku 2004.
Hlavné úlohy MPSVR SR na r. 2004 sú zamerané na vytvorenie legislatívnych, koncepčných a realizačných predpokladov na skvalitnenie a rozšírenie výkonu sociálnej prevencie, terénnej sociálnej práce, resocializácie, profesnej a sociálnej rehabilitácie. Zvýšená pozornosť bude venovaná odbornej príprave sociálnych pracovníkov, výskumu a metodike v oblasti prevencie sociálno-patologických javov a rozvinutiu systémovej spolupráce výkonných subjektov prevencie kriminality a inej protispoločenskej činnosti  na úrovni krajských úradov, úradov práce, sociálnych vecí a rodiny, samosprávnych orgánov a neštátnych subjektov.

	Ministerstvo zdravotníctva SR sa v roku 2003 aktívne podieľalo na vypracovaní medzirezortného materiálu Národná stratégia prevencie a eliminácie násilia páchaného na ženách. Zdravotníckym zariadeniam je stanovená povinnosť bez odkladu oznamovať prokurátorovi, vyšetrovateľovi alebo policajnému orgánu všetky prípady, u ktorých je dôvodné podozrenie, že na poškodení zdravia alebo smrti mohla mať podiel iná osoba (zákon NR SR č. 277/1994 Z. z. o zdravotnej starostlivosti v znení neskorších predpisov). 
Štátny fakultný zdravotný ústav SR a štátne zdravotné ústavy realizovali preventívne programy so zameraním na deti a mládež na podporu zdravého životného štýlu (programy Školy podporujúce zdravie, Škola bez alkoholu, drog a cigariet a ďalšie). Centrá pre liečbu drogových závislostí, Inštitút drogových závislostí, ako i štátne zdravotné ústavy zabezpečili masmediálne pôsobenie na širokú verejnosť s cieľom prevencie užívania drog a s tým spojenej kriminality. Vykonalo sa sledovanie, hodnotenie efektivity liečebných programov pre pacientov so závislosťou od drog s dôrazom na súdom nariadené ochranné protitoxikomanické liečenie, ktoré bolo zavedené v roku 2002. Slovenská zdravotnícka univerzita zabezpečila systematické vzdelávanie zdravotníckych pracovníkov v oblasti prevencie drogových závislostí. 
	Sekcia štátneho dozoru a kontroly ministerstva vykonala 126 kontrolných akcií zameraných na jednotlivé oblasti hospodárenia s prostriedkami štátneho rozpočtu v zdravotníckych zariadeniach. Postúpila v 12 prípadoch podania orgánom činným v trestnom konaní. Ministerstvo odstúpilo týmto orgánom na ďalšie konanie aj 7 podaní pre podozrenie z poberania úplatku so závermi šetrenia, potvrdzujúcimi branie úplatku zdravotníckymi pracovníkmi. 
	Medzi prioritné úlohy rezortu zdravotníctva v nastávajúcom období patrí zabezpečenie dostupnosti palety liečebných programov pre pacientov so závislosťou od ilegálnych drog, zavádzanie hodnotenia efektivity liečebných programov, zvyšovanie efektivity súdom nariadených ochranných protitoxikomanických liečení. Štátny fakultný ústav SR sa bude podieľať na plnení úloh rezortu v oblasti prevencie kriminality v rámci aktivít zameraných na podporu zdravia, formovanie zdravého životného štýlu a prevencie závislostí. 

	Ministerstvo školstva SR v rámci Pedagogicko-organizačných pokynov pre školy a školské zariadenia a orgány verejnej správy v školstve na školský rok 2003/2004 zabezpečuje aktívnu ochranu detí pred sociálno-patologickými javmi, monitoruje zmeny v správaní detí a v prípade oprávneného podozrenia z fyzického alebo psychického týrania či ohrozovania mravného vývinu bezodkladne rieši problém v súčinnosti s príslušnými orgánmi a organizáciami. Na predchádzanie sociálno-patologickým javom, resp. ich eliminovanie ustanovuje funkciu koordinátora prevencie na školách. Intenzívnejšiu pozornosť venovalo problematike diskriminácie, rasizmu, xenofóbie, antisemitizmu a ostatných prejavov intolerancie v predmetoch občianska výchova, občianska náuka, náuka o spoločnosti a etická výchova, náboženská výchova. 
	Na pôde centier výchovnej a psychologickej prevencie (ďalej len „CVPP“) a pedagogicko-psychologických poradní (ďalej len „PPP“) boli realizované v spolupráci s OZ Centrum ochrany detí preventívne projekty Prevencia šikanovania a týrania v základných školách a Prevencia a eliminácia rodinného násilia. V rámci základných škôl sa realizoval aj v školskom roku 2002/2003 v celoslovenskom meradle preventívno-poradenský program pod názvom Cesta k emocionálnej zrelosti. Počas štvorročného obdobia realizácie bol tento program aplikovaný učiteľmi spolu v 9 943 triedach. V roku 2003 sa rozšírila sieť zariadení CVPP na celkový počet 52 (prevažne ako samostatné oddelenia PPP). 
	Prostredníctvom ministerstva sa poskytli finančné dotácie pre občianske združenia detí a mládeže v celkovej výške 62 mil. Sk pre systematickú a pravidelnú výchovnú prácu s deťmi a mládežou, najmä v oblasti neformálneho vzdelávania, participácie a dobrovoľnej práce s deťmi a mládežou vrátane vytvárania podmienok na ich uskutočňovanie v občianskych združeniach detí a mládeže. 
	V školskom roku 2002/2003 boli rodičia žiakov oboznámení s opatreniami školy v zmysle ochrany pred negatívnymi sociálno-patologickými javmi a s možnosťami poradenstva a pomoci, najmä riaditeľom školy, triednym učiteľom, výchovným poradcom, koordinátorom prevencie. Rodičom sa poskytovali informácie o opatreniach školy na zabránenie šírenia drog v školskom prostredí a o možnostiach poskytovania poradenských služieb v rámci celoškolských aktívov rodičov a rodičovských združení. 
	Medzi priority rezortu školstva v roku 2004 patria úlohy: zabezpečovať aktívnu ochranu detí pred sociálno-patologickými javmi a školách a školských zariadeniach; realizovať princíp včasnej prevencie stálym a priebežným monitorovaním zmien detí a žiakov. Prípady zneužívania, šikanovania, týrania bezodkladne riešiť na úrovni vedenia školy; zintenzívniť spoluprácu s centrom výchovnej a psychologickej prevencie, príp. pedagogicko-psychologickou poradňou v prípadoch rizikových detí; informovať rodičov o preventívnych aktivitách školy; zamerať sa na výchovu k právnemu vedomiu, humanizmu, sociálnemu cíteniu a osvojovaniu si etických hodnôt; intenzívnejšie riešiť prípady rizikových detí, aj v spolupráci s ostatnými vecne príslušnými inštitúciami (prevencia a riešenie prípadov záškoláctva, šikanovania, fyzického a psychického týrania, závislostí, gamblingu, sexuálneho zneužívania a pod.). 
	
	Ciele a úlohy stanovené Stratégiou prevencie kriminality v Slovenskej republike a spôsoby ich dosiahnutia boli v rezorte Ministerstva obrany SR rozpracované formou rozkazu ministra obrany č. 40/2003 o prevencii kriminality v rezorte ministerstva obrany do roku 2006, ktorý nadobudol účinnosť 1. júla 2003. Rozkaz sa stal rozhodujúcim a záväzným dokumentom pri realizácii preventívnych aktivít rezortu. Preventívne aktivity uplatňované v rezorte mali prevažne charakter primárnej a sekundárnej sociálnej prevencie. Na odbornom zhromaždení pracovníkov prevencie kriminality veliteľstiev, útvarov a zariadení ozbrojených síl (Kultúrne a metodické centrum OS SR, Trenčín 23. október 2003) bolo vyhodnotené splnenie úloh vyplývajúcich z rozkazu ministra obrany. Závery z odborného zhromaždenia boli prostredníctvom operačných veliteľstiev distribuované na všetky vojenské útvary. V zmysle uvedeného rozkazu boli dňom 15. júla 2003 vo všetkých útvaroch a zariadeniach základných zložiek ozbrojených síl SR zriadené komisie pre prevenciu kriminality ako poradný orgán veliteľov, ktoré na základe zhodnotenia bezpečnostnej situácie v rezorte ministerstva obrany za rok 2002, prognózy vývoja kriminality v rokoch 2003 – 2006 a usmernenia z odborného zhromaždenia vypracovali konkrétne preventívne programy na potláčanie vojenskej a majetkovej kriminality. 
	Prioritami pre rezort obrany v roku 2004 sú: vypracovanie preventívnych programov a ich aktualizácia na základe analýzy bezpečnostnej situácie; včasné odhaľovanie a odstraňovanie kriminogénnych faktorov; zdokonaľovanie systému kontroly na odhaľovanie drogovej kriminality; analýza príčin nárastu nadmerného požívania alkoholických nápojov a iných návykových látok; vypracúvanie preventívnych programov boja proti alkoholizmu a iným návykovým látkam; na úrovni územných vojenských správ zohľadňovanie kriminálnej minulosti odvedencov pri ich výbere a zaraďovaní na výkon povinnej vojenskej služby v spolupráci s miestnymi útvarmi Policajného zboru; preverovanie psychických vlastností uchádzačov o profesionálnu službu. 

	Ministerstvo dopravy, pôšt a telekomunikácií SR plnilo úlohy v prevencii kriminality na týchto úsekoch. 
	Pre kvalitné plnenie úloh bola spracovaná a schválená Koncepcia prevencie kriminality na obdobie rokov 2003 – 2006 pre Železničnú políciu. Jej príslušníci vykonali veľký počet preventívnych policajných akcií zameraných na zabránenie okrádania cestujúcich v osobnej železničnej doprave počas období zvýšenej prepravy cestujúcich počas sviatkov, konaní masových športových a kultúrnych akcií. Špecializované policajné akcie sa zamerali na kontrolu miest sústreďovania sa osôb podozrivých z distribúcie, obchodu, ale aj užívania omamných a psychotropných látok a na elimináciu páchania ostatných trestných činov a priestupkov. Výsledky boli dôsledne evidované, analyzované a zovšeobecnené pre potreby Železničnej polície. Na úseku nákladnej prepravy boli vykonávané kontroly a sledovanie zásielok s tovarom vyššej a vysokej hodnoty, vojenskej techniky a materiálu nebezpečných komodít po trase prepravy. V boji proti organizovanému zločinu boli odhalené prípady odcudzovania veľkého množstva pohonných hmôt v rušňových depách a železničných staniciach v Žiline, Zvolene a Čiernej nad Tisou. Medzinárodná spolupráca je zabezpečená účasťou Železničnej polície v medzinárodnej organizácii COLPOFFER, ktorá zabezpečuje spoluprácu bezpečnostných zborov zaoberajúcich sa ochranou železničnej dopravy. 
	Medzi prioritné úlohy ŽP v roku 2004 bude patriť sledovanie a venovanie pozornosti kriminogénnym zónam, monitorovanie a vyhľadávanie skupín organizovaného zločinu páchajúcich špecifickú a latentnú kriminalitu v obvode železničných dráh, preventívne venovať pozornosť miestam, kde sa manipuluje s vysokými peňažnými a materiálnymi hodnotami a sledovať podozrivé podnikateľské aktivity v obvode železničných dráh s efektívnym využitím prostriedkov operatívnej a zabezpečovacej techniky. 
	Železnice SR predovšetkým v oblasti situačnej prevencie skvalitnili zabezpečenie vybraných objektov (sklady a úložiská) proti krádežiam a vlámaniam jednak mechanickými prostriedkami (mreže a zábrany), ale aj elektronickými prostriedkami (snímače a hlásiče pohybu). Aj Železničná spoločnosť, a.s. zameriavala svoju činnosť predovšetkým na ochranu zvereného majetku, peňažných hodnôt, prepravovaného tovaru a cestujúcich. 
	Slovenská správa letísk kládla hlavný dôraz na dodržiavanie zásad vstupného a výstupného režimu a postupov pri ochrane vyhradených bezpečnostných priestorov, výkonu bezpečnostnej kontroly cestujúcich, batožiny, tovarov, lietadiel a ich posádok a monitorovanie záujmových objektov letísk. 
	Slovenská plavba a prístavy, a.s. kládla dôraz na výber zamestnancov a.s. a dôsledné oboznámenie sa s programom prevencie kriminality. Ochrana majetku bola zabezpečovaná prostredníctvom strážnej služby, ktorá realizovala opatrenia prevencie vlastnými silami. 
	Slovenská správa ciest zabezpečovala údržbu a opravy cestnej siete na miestach so zvýšeným výskytom dopravných nehôd. Špecifikácia kritických nehodových úsekov bola prehodnotená na základe sčítania frekvencie dopravy na cestách I. triedy. Z pridelených finančných prostriedkov bolo použitých približne 100 tisíc Sk na skvalitnenie a údržbu kamerových monitorovacích systémov. Pre budúce obdobie bude potrebné s prihliadnutím na fyzickú a morálnu zastaranosť systémov vynaložiť na tento účel ďalšie prostriedky. 
	Slovenská pošta, š.p. hodnotí 2003 ako rok ukončenia hľadania optimálnych foriem ochrany a bezpečnosti vrátane ich overovania v praxi. Realizáciou úloh v rámci projektu Bezpečnosť pôšt sa jej podarilo vyhľadať takú bezpečnostnú techniku, ktorej používanie umožní zvýšiť efektívnosť ďalších opatrení aj v oblasti prevencie kriminality. Zabezpečovala sa ochrana zamestnancov pri plnení pracovných úloh, ochrana majetku a pošte zverených hodnôt na všetkých zložkách SP, š.p. S predpokladanými zmenami v organizačnej štruktúre SP a jej transformáciou na a.s. sa očakáva zásadná zmena v oblastiach bezpečnosti, ochrany a kontroly. Počíta sa so začlenením SP do všeobecných bezpečnostných štruktúr, ktorým budú poskytované informácie o výsledkoch analýzy trestnej činnosti a bezpečnostnej situácie v SR. Pre tento účel sa ukazuje ako nevyhnutná spolupráca v prevencii kriminality s Policajným zborom. 
	
	Ministerstvo životného prostredia SR plnilo úlohy vyplývajúce zo stratégie prevencie 21 zriadenými špecializovanými pracoviskami prevencie. Z nich Ústredná rada pre environmentálnu výchovu a vzdelávanie, ako poradný a koordinačný orgán ministra, sa významnou mierou podieľala na tvorbe environmentálnej výchovy a vzdelávania, vyjadrovala sa ku koncepčným projektom a návrhom, zodpovedala za prípravu, rozpracovanie a kontrolu úloh. 
	V mediálnej oblasti a v styku s verejnosťou ministerstvo upozorňovalo na problémy spojené s kriminalitou v oblasti ochrany a tvorby životného prostredia, informovalo o stave životného prostredia. V odpadovom hospodárstve sa zaoberalo problematikou ochrany ovzdušia a environmentálnych rizík. 
	Vysoké aktivity v prevencii kriminality zabezpečovali v rezorte i inštitúcie v riadení ministerstva pri organizovaní filmových festivalov (Envirofilm) s tematikou tvorby a ochrany životného prostredia, besied, prednášok, tlačových konferencií, v prevádzkovaní a zabezpečovaní údržby a opravy náučných chodníkov, v budovaní stredísk environmentálnej výchovy, v sprístupňovaní jaskýň, organizovaní výstav o ochrane prírody a kultúrneho dedičstva atď. 	
	Prioritu v roku 2004 budú mať úlohy viazané na prevenciu kriminality – zabránenie ilegálnemu dovozu, vývozu a opätovnému vývozu exemplárov rastlín a živočíchov; usmernenie činnosti inšpektorov ochrany vôd, ktorým bola zverená pôsobnosť na riešenie mimoriadneho zhoršenia kvality vôd (havárie), ako aj postup, ktorým sa dosiahne nahlásenie havarijných prípadov orgánom prokuratúry s cieľom prípadnej trestno-právnej zodpovednosti. 

	Ministerstvo financií SR prostredníctvom územných finančných orgánov a colných orgánov priebežne zvýšilo úroveň spolupráce s orgánmi činnými v trestnom konaní, najmä skorším vybavovaním dožiadaní týchto orgánov, ak sa týkali podozrenia z páchania trestnej činnosti. Kontrolné orgány ministerstva plnili oznamovaciu povinnosť a za účelom zamedzenia zbytočným prieťahom v konaniach operatívne realizovali pracovné stretnutia. 
	Pre prípravu kontrolných pracovníkov ministerstiev, ostatných ústredných orgánov štátnej správy, miestnej štátnej správy a samosprávy ministerstvo realizovalo doškoľovacie kurzy zamerané na aktuálne zmeny právnych predpisov. V roku 2003 sa uskutočnilo 7 špecializačných kurzov akreditovaných Ministerstvom školstva SR v tematike Finančná kontrola s účasťou 266 zamestnancov uvedených orgánov. 
	Zameranie a plán kontrolnej a dozornej činnosti ministerstva na rok 2004 je skoordinovaný s Úradom vlády SR, Najvyšším kontrolným úradom SR a ďalšími vybranými ministerstvami a ostatnými ústrednými orgánmi miestnej štátnej správy. Bol spracovaný v súlade so smernicami EÚ prvýkrát na celý rok a orientovaný do 3 základných oblastí: finančná kontrola prostriedkov ŠR, prostriedkov Európskeho spoločenstva a štátny dozor.
 
Príloha č. 1

Plnenie úloh v prevencii kriminality zo strany ostatných ústredných orgánov štátnej správy

	Plnenie úloh vyplývajúcich zo stratégie prevencie kriminality Ministerstvo kultúry SR zabezpečovalo prostredníctvom organizácií vo svojej zriaďovateľskej pôsobnosti. 
	V zmysle hlavného predmetu činnosti všetky organizácie patriace do rezortu kultúry zabezpečovali nešpecifickú prevenciu. Prostredníctvom svojej umeleckej produkcie – divadelné, tanečné predstavenia, koncerty, výstavy, súťaže a pod. vytvárali podmienky na ovplyvňovanie kvality a rozsahu voľnočasových kultúrnych aktivít s osobitným zreteľom na vekovú kategóriu detí a mládeže, s cieľom znižovať všeobecne narastajúcu tendenciu kriminality mládeže. Celá sieť knižníc, múzeí, galérií a osvetových zariadení rozptýlených po celom Slovensku na základe svojich plánov činností realizovali aktivity zamerané na rozvíjanie estetického cítenia a tvorivých schopností detí a mládeže. 
	Plnenie úloh špecificky zameraných na problematiku prevencie kriminality zabezpečovalo špecializované pracovisko Národného osvetového centra (ďalej len „NOC“) – oddelenie sociálnej prevencie. Pracovisko plnilo iniciačnú, metodickú, koordinačnú a poradenskú funkciu. Finančne boli projekty a aktivity oddelenia zabezpečované prostredníctvom kontraktov NOC a ministerstva. V činnosti špecializovaného pracoviska sa venuje náležitá a systematická pozornosť preventívnemu pôsobeniu zacielenému na viaceré sociálno-patologické javy vrátane kriminality. Pracovisko svojím zameraním permanentne prispieva k profesionalizácii preventívnych aktivít a projektov regionálnych stredísk, ako aj iných praktických realizátorov prevencie. Realizované projekty boli zamerané najmä na deti a mládež, ale aj na širšiu občiansku verejnosť v ich prípade s akcentom na cieľovú skupinu riadiacich a metodických pracovníkov regionálnych osvetových stredísk (Polícia očami detí – 5. ročník putovnej výstavy zameranej na formovanie právneho vedomia detí a mládeže a popularizáciu činnosti Policajného zboru; Správaj sa normálne – tvorivé dielne určené pre preventívnych pracovníkov rezortu vnútra). 
	Ministerstvo kultúry SR na základe úloh vyplývajúcich zo stratégie prevencie kriminality definovalo 68 konkrétnych úloh, ktoré budú jeho organizácie plniť každoročne. 
	
	Nositeľom kontroly plnenia úloh vyplývajúcich zo stratégie prevencie kriminality na Ministerstve výstavby a regionálneho rozvoja SR je odbor kontroly. Legislatívna časť jeho činnosti bola zameraná na kontrolu správnosti zmlúv uzatváraných medzi ministerstvom a príslušnými subjektami. V oblasti personálnej osobný úrad pri prijímaní zamestnancov do pracovného pomeru bezpodmienečne vyžadoval splnenie zákonom predpísaných predpokladov, vrátane odbornej spôsobilosti a bezúhonnosti. Zároveň bola vykonávaná kontrola lehôt vybavovania žiadostí uchádzačov o zamestnanie. 
	V roku 2003 zamestnancami odboru kontroly a zamestnancami odborných útvarov bolo vykonaných 144 kontrolných akcií, z toho 31 mimoriadnych. Následné finančné kontroly boli vykonané v zmysle zákona NR SR č. 502/2001 Z. z. o finančnej kontrole a vnútornom audite a o zmene a doplnení niektorých zákonov. 
	Cieľom následných finančných kontrol bola kontrola dodržiavania zákona č. 124/1996 Z. z. o Štátnom fonde rozvoja bývania v znení neskorších predpisov a jeho vykonávacích predpisov v rozpočtových organizáciách, ďalej kontrola vyúčtovania a použitie finančných prostriedkov poskytnutých na projekty v rámci programu štátnej pomoci. 
	V mestách a obciach cieľom následných finančných kontrol bolo dodržiavanie podmienok stanovených zmluvou, smernicami ministerstva, ktorými sa určujú pravidlá pre poskytovanie dotácii na prípravu územia, výstavbu technickej vybavenosti a poskytovania dotácií na obstarávanie nájomných bytov. 
	V regiónoch a regionálnych združeniach  sa kontrolovalo použitie účelových dotácií na projekty podporujúce euroregionálne aktivity a v regionálnych  rozvojových agentúrach použitie prostriedkov zo štátneho rozpočtu. 
	Za rok 2003 boli v 17 kontrolovaných subjektoch zistené nedostatky. Na nápravu nedostatkov boli prijaté opatrenia. Orgánom činným v trestnom konaní bol odstúpený 1 prípad. Plnenie prijatých opatrení bude v roku 2004 kontrolované až do ich splnenia. 

	Úlohy vyplývajúce zo stratégie prevencie kriminality zabezpečuje na Ministerstve hospodárstva SR odbor kontroly. V zmysle zameraní kontrolnej činnosti v spolupráci s vecne príslušnými organizačnými útvarmi pravidelne vykonával kontroly prideľovania a používania finančných prostriedkov z rozpočtovej kapitoly ministerstva. Na základe kontrolných zistení sa prijímali opatrenia na odstránenie zistených nedostatkov. Napriek problémom pri naplňovaní plánovaného stavu zamestnancov Slovenskej obchodnej inšpekcie (ďalej len „SOI“) sa v roku 2003 jej činnosť zlepšila aj vzhľadom na to, že bola koordinovaná s činnosťou colných orgánov a bol využívaný systém TRAPEX (v r. 2003 nebolo v kontaktnom bode zaznamenané žiadne hlásenie o nebezpečných výrobkoch, čo preukazuje preventívnu funkciu tohto systému). Inšpektori SOI pri fyzických inšpekciách predaja na vnútornom trhu však zistili prípady predaja nebezpečných výrobkov, ktoré SOI pravidelne zverejňovala na svojej webovej stránke.
	Porušovaniu predpisov s prípadnou možnosťou korupcie v oblasti energetiky zabraňovala Štátna energetická inšpekcia formou pravidelnej inšpekčnej činnosti ako aj na základe podnetov a upozornení, resp. v rámci prešetrovania sťažností fyzických a právnických osôb. Pri inšpekčnej činnosti neboli zaznamenané žiadne prípady korupcie. 
	Ministerstvo bude v roku 2004 okrem aktuálnych úloh vyplývajúcich zo stratégie prevencie kriminality na roky 2003 – 2006 zabezpečovať  predovšetkým úlohy spojené s transparentnosťou prideľovania a zákonnosťou čerpania prostriedkov zo štrukturálnych fondov EÚ a Kohézneho fondu. 

	Preventívne úlohy na Ministerstve pôdohospodárstva SR zabezpečuje sekcia kontroly. Pre riadiace a organizačné zabezpečenie plynulého chodu ministerstva vydal minister viacero riadiacich a organizačných aktov. Z ich vyhodnotenia vyplýva, že boli zistené nedostatky napr. pri kontrole opodstatnenosti prideľovania, čerpania a použitia dotácií zo štátneho rozpočtu vo vybraných regionálnych odboroch ministerstva, ďalej pri nakladaní s majetkom štátu, pri predaji a prenájme prebytočného majetku štátu, pri uzatváraní zmlúv na bytové a nebytové priestory, nehnuteľnosti a pozemky. Boli prijaté adresné a termínované opatrenia na odstránenie príčin ich vzniku a plnila sa oznamovacia povinnosť. Na úseku sťažností a petícií bolo orgánom činným v trestnom konaní oznámených 10 podaní. 
	V zmysle zákona FZ ČSFR č. 92/1991 Zb. o podmienkach prevodu majetku štátu na iné osoby v znení neskorších predpisov v prípade zistenia nedostatkov boli navrhované opatrenia k náprave a ďalšiemu postupu voči zodpovedným osobám. Uložené sankcie právnickým a fyzickým osobám vo forme 5 857 blokových pokút v celkovej výške 3,7 mil. Sk na úseku kontroly kvality potravín, liehu a tabakových výrobkov a ich zdravotnej neškodnosti pre život a zdravie spotrebiteľov. Na úseku nelegálnych zásahov do lesa mali páchatelia nelegálnych výrubov a krádeží dreva podiel na ročnom zhodnotení škôd vo finančnom vyjadrení v hodnote približne 
900 000 Sk. Prípady porušenia boli riešené blokovými pokutami, priestupkovým konaním alebo odstúpené orgánom činným v trestnom konaní. 
	Aj na úseku ochrany majetku v Hydromelioráciách, š.p. vznikli značné škody na majetku spôsobené cudzími osobami rozkrádaním a živelnými udalosťami. Vyšetrovacím orgánom Policajného zboru bolo odstúpených 75 prípadov, z ktorých uzavretých bolo 53. 
	Zaznamenal sa jeden prípad podozrenia z úplatkárstva pracovníkom ministerstva, ktorý bol zistený priamo na mieste činu. 
	Zamedzeniu páchania trestnej činnosti napomáha medializácia prípadov porušenia zákonov, ktorá má preventívno-výchovný účinok a čiastočne odrádza potenciálnych páchateľov od páchania trestnej činnosti.
	Treba pozitívne hodnotiť, že dňom 1. 12. 2003 bolo zriadené pri sekcii kontroly ministerstva pracovisko prevencie kriminality obsadené jedným pracovníkom. 
Prevencia kriminality na ministerstve v roku 2004 bude zameraná najmä na majetkovú a ekonomickú kriminalitu ( porušenie všeobecne záväzných právnych predpisov, zákona o verejnom obstarávaní, zákona o účtovníctve a rozpočtových pravidlách, zákona o správe majetku štátu, neoprávnené použitie finančných prostriedkov zo štátneho rozpočtu a EÚ, na neskoré  vymáhanie  pohľadávok a úrokov z bývalých štátnych fondov a uzavretých zmlúv, nezabezpečenie ochrany objektov, prevádzky informačného a telekomunikačného systému, poškodzovanie ekologickej  stability  pôdy, nedovolené   zaobchádzanie s chránenými kultúrnymi  plodinami ( odrodami, osivami a rastlinami), neoprávnené povoľovanie výnimiek do integrity lesného fondu, nepovolený vývoz exotických a vzácnych druhov zvierat, neoprávnené obchodovanie s ohrozenými druhmi voľne žijúcich živočíchov, neoprávnené  premiestňovanie neregistrovaných zvierat, porušenie zákona o  registrácii  chovov a hospodárskych zvierat v evidenciách HDP,  nepovolený  predaj  potravín na vnútornom  trhu  s možným nepriaznivým účinkom na zdravie spotrebiteľov.). V rámci prevencie sa bude dôsledne dodržiavať riadiaca a kontrolná činnosť zodpovedných pracovníkov na všetkých stupňoch riadenia, s dôrazom na zabezpečenie dodržiavania všeobecne platných právnych predpisov. Na úrovni štátnych podnikov, štátnych podnikov v  likvidácii a akciových spoločností s majetkovým podielom štátu bude ministerstvo sledovať a analyzovať vývoj hospodárenia a prijímať opatrenia na dodržiavanie rozpočtu a termínov ukončenia likvidácie. Pri porušení všeobecne záväzných právnych predpisov s prípadnou možnosťou korupcie, zistenej pri kontrolnej činnosti ale aj na základe podnetov a upozornení od fyzických a právnických osôb bude ministerstvo tieto prípady medializovať a zverejňovať na internetovej stránke.

	Pre Ministerstvo zahraničných vecí SR nevyplynuli z uznesenia vlády SR č. 286 z 23. apríla 2003 k návrhu Stratégie prevencie kriminality v  SR žiadne povinnosti.  Napriek tomu ministerstvo informuje o tom, že v roku 2003 zabezpečilo ratifikáciu Dohovoru OSN proti nadnárodnému organizovanému zločinu, prijatého dňa 15. novembra 2000 v  New Yorku. Dohovor, ktorý je významným medzinárodnoprávnym nástrojom boja proti nadnárodnému organizovanému zločinu s ambíciou účinne pôsobiť i v oblasti prevencie kriminality, tak nadobudol platnosť pre SR dňa 2. januára 2004 a bol v úplnom znení vyhlásený v Zbierke zákonov SR pod č.621/2003. Ratifikácii uvedeného dohovoru predchádzala jeho plná implementácia vo vnútroštátnom právnom poriadku SR, predovšetkým však v Trestnom zákone a Trestnom poriadku. 

Príloha č. 2

Plnenie úloh v prevencii kriminality zo strany miestnej štátnej správy a samosprávy

	V roku 2003 rada na svojich zasadaniach prerokovala rozpracovanie úloh stratégie prevencie kriminality na podmienky miestnej štátnej správy, ktoré predkladali v rámci spoločných materiálov krajské úrady a krajské mestá. Z 8 krajov a krajských miest táto úloha bola presunutá na rok 2004 len v prípade KÚ Prešov a KÚ Košice. Týmto krajom pripadla úloha, aby ako prvé referovali o zabezpečení prevencie kriminality v nových podmienkach reformujúcej sa štátnej správy. 

	Bratislavský kraj. Z kvantitatívneho hľadiska sa počet preventívnych aktivít zvýšil oproti predchádzajúcemu roku o 3,7 percenta, čo predstavuje 12 878 podujatí. Ak berieme do úvahy 202 503 trvalo bývajúcich občanov kraja z vekových kategórií 0-14, 60+ (muži), 55+ (ženy), ktorí predstavujú najzraniteľnejšie skupiny obyvateľov, je to v priemere viac ako 15 účastníkov na jednom preventívnom podujatí. 
	Z aspektu kvalitatívneho medzi najvýznamnejšie aktivity možno zaradiť priebežné rozširovanie kamerového monitorovacieho systému Hlavným mestom SR Bratislava, projekt KR PZ Správaj sa normálne, systémovú pomoc obetiam trestnej činnosti prostredníctvom OŽ Pomoc obetiam násilia, širokú škálu sociálnej prevencie Bratislavskej katolíckej charity, realizáciu vzdelávania koordinátorov prevencie a nadviazanie spolupráce s Inštitútom pre kriminológiu a sociálnu prevenciu v Prahe v súčinnosti so sekretariátom rady. Mestská polícia (ďalej len „MsP“) poskytuje médiám aktuálne informácie mapujúce dennú činnosť. Do preventívneho projektu na školách Správaj sa normálne sa zo strany MsP zapojilo 11 policajtov. Na požiadanie starostov mestských častí príslušníci MsP zabezpečujú počas školského roka v ranných a popoludňajších hodinách realizáciu ďalšieho bezpečnostného projektu pod názvom Bezpečná cesta do školy. 
	Zintenzívnenie záberu  v oblasti prevencie kriminality v rámci kraja bolo umožnené pridelením finančných prostriedkov z kapitoly Všeobecná pokladničná správa vo výške 5 mil. Sk na vybrané preventívne aktivity uskutočnené sieťou špecializovaných zariadení. 
	Preventívne aktivity na rok 2004 sú rámcované zákonom č. 515/2003 Z. z. o krajských a obvodných úradoch a o zmene a doplnení niektorých zákonov. V súlade s § 4, ods.4 a 5 citovaného zákona, medzi priority bude patriť dôsledná realizácia krajského programu prevencie kriminality na rok 2004. Jeho hlavným cieľom je vytvárať prostredie na partnerskú spoluprácu organizácií miestnej štátnej správy, samosprávy, Policajného zboru, mimovládnych subjektov a registrovaných cirkví. 

Trnavský kraj. V rámci profesionalizácie prevencie zabezpečoval odbornú prípravu koordinátorov prevencie kriminality krajského, vtedajších OÚ a mestských úradov, v súčinnosti s radou vlády a Inštitútom pre verejnú správu. Krajský úrad podporoval projekty zamerané na prevenciu kriminality, predovšetkým v rámci sociálnej prevencie organizovaním letných táborov pre detí a zabezpečoval financovanie poradne Pomoc obetiam násilia. 
	Mestská polícia pokračovala v realizácii úspešného Projektu evidencie a prevencie krádeží bicyklov a preventívno-bezpečnostnej akcie Bezdomovec a zabezpečovala realizáciu projektu Stop 24, zameraného proti krádežiam motorových vozidiel. Zúčastňovala sa aj na zabezpečovaní projektu PZ na školách Správaj sa normálne. 
	KÚ v roku 2004 zabezpečí vzdelávanie pracovníkov územných úradov práce, sociálnych vecí a rodiny v oblasti prevencie kriminality. Využije ponuku Trnavskej univerzity pri príprave projektov týkajúcich sa prevencie sociálno-patologických javov, pri zbere dát a údajov i monitoringu v sociálnej oblasti s cieľom preventívneho pôsobenia. KÚ bude poskytovať širokej verejnosti odborné sociálne poradenstvo v oblasti prevencie kriminality a drogových závislostí a bude úzko spolupracovať s občianskym združením Pomoc obetiam násilia. 
Medzi priority krajského mesta patrí rozšírenie kamerového monitorovacieho systému o 2 ďalšie kamery, participácia na rozbehnutom projekte v školách Správaj sa normálne a zriadenie dopravného ihriska v krajskom meste Trnava. 

Trenčiansky kraj. Komplexnosť plnenia preventívnych programov koordinovaných krajskou komisiou v roku 2003 bola zabezpečovaná tým, že popri odboroch KÚ a 9 bývalých OÚ (najmä odbory školstva, sociálnych vecí, zdravotníctva a životného prostredia) sa do prevencie zapojili mestá i niektoré obce a ďalšie subjekty. 
	Na regionálnej úrovni medzirezortná spolupráca spočívala v koordinácii činnosti medzi odborom sociálnych vecí, školskými a zdravotníckymi zariadeniami, psychológmi, políciou, súdom a samosprávou. Úzka bola spolupráca s mimovládnymi organizáciami (Útulok v Prievidzi, Farská charita Trenčín, OZ Asociácia klubov abstinentov Slovenska, OZ Pomoc obetiam násilia, Poradensko-informačné centrum, Hvezdáreň Partizánske), osvetovými strediskami a kultúrnymi zariadeniami. Spolupráca sa prejavovala formou metodickej a lektorskej činnosti, prednášok a besied, videoprojekcií, organizovaním súťaží, tlačových besied, kontrol a pod. (spoločné projekty Ty a ja, Poznaj hravo svoje právo, Správaj sa normálne, Škola podporujúca zdravie, Škola bez alkoholu a nikotínu, Zdravý životný štýl a ďalšie). Nezastupiteľné miesto z hľadiska prevencie mali rekreačno-výchovné tábory pre deti občanov v hmotnej núdzi a deti s poruchami správania, deti  z detských domovov a osobitných internátnych škôl. 
	Preventívne aktivity boli realizované z pridelených finančných prostriedkov v krajskom meste, okresných mestách a obciach. Prostriedky boli využité najmä na montáž a rozšírenie kamerového monitorovacieho systému v mestách kraja. KÚ sa podieľal na zabezpečení realizácie základného kurzu pre koordinátorov prevencie kriminality, zakúpení výpočtovej techniky pre koordinátora prevencie a činnosti poradne pre obete násilia. Mesto Trenčín v spolupráci s ostatnými subjektami podporovalo aktivity smerujúce k eliminovaniu nežiadúcich javov v oblasti kriminality pre všetky vekové kategórie, k vytváraniu zmien v oblasti prístupu k verejno-prospešným zariadeniam, životnému prostrediu, verejnému poriadku, majetku súkromných osôb a štátu. Rozšírenie kamerového systému o mobilný monitorovací systém malo podstatný vplyv na zníženie priestupkov a trestných činov v centre mesta až o 70 percent. Preventívne hľadisko sa zohľadňovalo pri organizovaní Medzinárodného hudobného festivalu Pohoda, ktorý sa organizuje každý rok, pri Behu Terryho – FOXA, kultúrneho leta, ČR Rallye a pod. 
	V roku 2004 bude krajská komisia pokračovať v plnení úloh podľa rozpracovanej aktualizácie stratégie prevencie v trenčianskom kraji schválenej na 4. zasadaní rady dňa 16. 12. 2003. Jednou z priorít Mestskej polície je zriadenie a prevádzkovanie policajnej stanice na sídlisku Juh krajského mesta s cieľom udržiavania verejného poriadku a zníženia trestnej činnosti. Počíta sa aj s rozširovaním kamerového monitorovacieho systému v krajskom meste.

Nitriansky kraj. Krajská komisia a okresné komisie pre prevenciu kriminality, drogových závislostí a iných sociálno-patologických javov plnili v roku 2003  úlohy vyplývajúce z aktualizovanej Stratégie prevencie kriminality. Z preventívnych aktivít možno uviesť prípravu a realizáciu projektu Matra II v spolupráci s holandským policajným inštitútom, Prezídiom PZ, KR PZ, OR PZ, MsP, KPPP, KÚ a OÚ  a vybranými školami v Nitre, zameraného na zvýšenie úrovne právneho vedomia a informovanosti žiakov a študentov o možných právnych dôsledkoch patologického správania. Pokračovalo sa v realizácii úspešného projektu Lumiper, zameraného na kontrolu záškoláctva a  požívania alkoholu a tabakových výrobkov maloletými a mladistvými v reštauračných zariadeniach. Projekt sa rozšíril na celý kraj.  Pracovníci miestnej štátnej správy a samosprávy v počte 22 sa zúčastnili základného kurzu koordinátorov prevencie s celoštátnou pôsobnosťou. Svoju funkciu začala plniť aj Poradňa pre obete násilia v meste Nitra. Na školách sa realizovali overené programy: Škola podporujúca zdravie, Cesta k emocionálnej zrelosti, Krok za krokom, Kým nie je príliš neskoro, Peer-programy, Nenič svoje múdre telo, Mám rád/a seba aj teba, Sladkosti závislosťou a iné.
      Do praxe sa uviedla Smernica o zásadách posilnenia motivácie občanov mesta Nitry k spolupráci s Mestskou políciou v Nitre na úseku ochrany majetku mesta. Pokračovalo sa v prednáškach a interaktívnych dialógoch o prevencii v základných a stredných školách na témy pripravované preventistami MsP v celkovom rozsahu 187 hodín, kde bolo oslovených 3 838 detí, žiakov, študentov a dôchodcov. Realizovali sa ďalšie projekty v spolupráci s KÚ a KR  PZ/ Lumiper, Matra II, Správaj sa normálne/,  pokračovalo sa v budovaní kamerového monitorovacieho systému v meste Nitra.  Viktimačná prevencia pre seniorov  sa realizovala formou poradenstva  „Bezpečne doma i na ulici“. Preventívna aktivita Integrácia mladého rómskeho etnika do majoritnej spoločnosti bola zameraná na mladé rómske ženy. Mestský úrad organizoval množstvo akcií športového a kultúrneho charakteru s cieľom zmysluplného využívania významných sviatkov na vyplnenie voľného času a skvalitnenia spôsobu života občanov (Challenge day 2003, Dni športu, Nitrianske fašiangy Pribinove slávnosti,  Nitrianske kultúrne leto,  Divadelná Nitra apod.).   
       Vzhľadom na prebiehajúcu reformu štátnej správy si KÚ vytýčil úlohu reštrukturalizovať komisie prevencie, prijať takých členov ,  ktorí zabezpečia ich efektívne fungovanie. Bude sa usilovať o  zvýšenie  účinnosti partnerskej spolupráce so samosprávou miest, obcí a mimovládnych organizácií  pri skvalitňovaní preventívnych aktivít a vytváraní racionálnej preventívnej politiky.  Bude pokračovať v realizácii úspešných preventívnych projektov Matra II., Lumiper, Krok vpred , so snahou rozšíriť ich aj do iných miest.  Mesto Nitra s MsP chcú rozšíriť zameranie preventívnych aktivít na dve najohrozenejšie vrstva obyvateľstva: deti a mládež a seniorov formou interaktívnych dialógov, stretnutí a táborov. Budú spolupracovať pri nešpecifickom streetworku v terénnej sociálnej práci s bezdomovcami realizovaného Diecéznou charitou v Nitre. Zorganizuje sa seminár na tému grafity, závislosť, šikanovanie a iná protispoločenská činnosť pre  koordinátorov prevencie kriminality základných a stredných škôl (filozofia grafity, možnosti spolupráce pri identifikácii sprejerov, možnosti prevencie).

Žilinský kraj. Preventívne aktivity v roku 2003 sa opierali o pilotný projekt orientovaný na mládež Správaj sa normálne. Boli zriadené Poradensko-informačné centrum Policajného zboru, policajné schránky dôvery a vydávané letáky a informácie orientované na ochranu majetku občanov. Sociálni pracovníci v rámci štátnej správy vyhľadávali a monitorovali maloletých, kde rodičom bránila vo výkone ich práv závažná prekážka. Ukladali výchovné opatrenia a umiestňovali deti do ústavnej výchovy a osobitnú pozornosť venovali problematike týrania, zanedbávania a zneužívania obzvlášť maloletých detí. Orgány štátnej správy úzko spolupracovali najmä s poradňou pre obete násilia, s požiarnou ochranou, ale aj so samosprávou. V rezorte školstva na úrovni kraja sa aktivity prevencie realizovali najmä v úzkej spolupráci s krajskou a okresnými pedagogicko-psychologickými poradňami, so špecializovanými pracoviskami, diagnostickými centrami a mimovládnymi organizáciami. 
	KÚ chce v roku 2004 vytvárať výkonné pracoviská a poskytovať metodickú pomoc všetkým zúčastneným  inštitúciám a útvarom , ktoré pôsobia na úseku prevencie. Bude viesť databázu mimovládnych organizácií, registrovaných občianskych združení a nadácií, občianskych komunít a záujmových organizácií a zapájať ich do prevencie, aby čo najúčinnejšie prispievali k jej skvalitneniu na miestnej úrovni. Bude organizovať odborno-metodické semináre na úrovni kraja a obvodov zamerané na zovšeobecňovanie a výmenu poznatkov a praktických skúsenosti z prevencie. Chce rozvíjať v oblasti prevencie cezhraničnú spoluprácu s družobnými regiónmi v zahraničí: v Poľsku so Sliezskymi a Malopoľským vojvodstvom, v ČR s Moravsko-sliezskym krajom. V spolupráci s Hasičským a záchranným zborom bude vykonávať preventívno-výchovné pôsobenie na úseku ochrany pred požiarmi. Propagáciu prevencie bude realizovať prostredníctvom médií. Bude sa zaoberať problematikou zanedbávaných a zneužívaných detí, matiek, týraných žien a občanov spoločensky neprispôsobivých. 
	Rada primátora si na rok 2004 stanovila tieto priority: realizácia budovania kamerového monitorovacieho systému – II. etapa, zabezpečenie rekonštrukcie detského dopravného ihriska s jeho začlenením do výchovno-vzdelávacieho procesu základných škôl v meste Žilina, realizácia minimálne jedného vzorového chráneného detského ihriska, pokračovanie úspešných aktivít z minulých rokov. Činnosť v oblasti prevencie je spojená s nárokom na rozpočtové finančné zdroje. Samospráva mesta v súčasnosti nedisponuje dostatkom prostriedkov, preto sa javí ako problém systemizácia koordinátora prevencie kriminality ako samostatného miesta (nekumulovanej funkcie) v organizačnej štruktúre mestského úradu. 

Banskobystrický kraj. V roku 2003 sa KÚ vo svojej činnosti zameral predovšetkým na vytvorenie priaznivého prostredia na realizáciu plánovaných preventívnych aktivít, ktoré boli finančne podporené zo štátneho rozpočtu. Bezproblémová realizácia preventívnych aktivít súvisela s dobrou prípravou finančných podkladov pre prípravu rozpočtových opatrení Ministerstvom financií SR a krajským úradom (vrátane návrhu zmeny pôvodného uznesenia vlády). Koordinátor v rámci svojej pôsobnosti vykonával priebežnú kontrolu preventívnych projektov v regióne realizovaných subjektami,  ktoré neboli v zriaďovateľskej pôsobnosti KÚ. V spolupráci s pracovníkmi pedagogicko-psychologických poradní a centier výchovnej a psychologickej prevencie bol pripravený dotazník, ktorého účelom bolo overiť možnosti získavania informácií o poruchách správania najčastejšie sa vyskytujúcich v rámci sociálnej patológie maloletých a mladistvých v kraji. Pre koordinátorov prevencie pôsobiacich na úrovni miestnej štátnej správy a samosprávy bolo zabezpečené informatívne pracovné stretnutie o činnosti poradne pre pomoc obetiam násilia. Krajská komisia pripravila priority pre prípravu projektov zameraných na prevenciu kriminality v roku 2004, nadviazala kontakty s koordinátormi prevencie na miestnej úrovni, na úrovni PPP, CVPP, CPPS, mimovládnych inštitúcií a škôl. Menej sa darilo rozvinúť spoluprácu na úrovni samosprávy (miest).  	
	Mestská polícia potvrdzuje opodstatnenosť a funkčnosť kamerového monitorovacieho systému v krajskom meste, kde došlo k zisteniu a nasnímaniu páchateľov trestného činu vo viacerých prípadoch (trestný čin poškodzovania cudzej veci, útoku na verejného činiteľa, krádeže vlámaním do novinového stánku). V plnení programu Bezpečnejšia Banská Bystrica je prevencia vykonávaná s maloletými, resp. mladistvými osobami na úseku školstva. Vykonávané prednášky, besedy spojené s ukážkami sa týkali verejného poriadku, ochrany životného prostredia, dopravnej disciplíny, pravidiel slušného správania sa. V rámci stretnutí s občanmi na tému prevencie kriminality bolo v roku 2003  vykonaných 115 besied predovšetkým na témy: verejný poriadok, čistota mesta a chodníkov, ochrana verejnej zelene, ochrana voči majetkovej kriminalite, podvodné konanie páchateľov najmä voči dôchodcom a pod. Informovanie verejnosti je zabezpečená na základe dohodnutej spolupráce s tlačovými a elektronickými médiami. 
	Prioritou KÚ v roku 2004 bude vypracovať s KR PZ informačný materiál o delikvencii detí a mládeže v rámci tradičného zamerania na problematiku mládeže. Bude potrebné rozvinúť spoluprácu so samosprávami miest na inštitucionálnej báze. Zámerom je predstaviť koordinátorom prevencie kriminality pôsobiacich v miestnej samospráve projekty Občianske hliadky a Lumiper (úspešný projekt realizovaný v nitrianskom kraji). Predpokladom úspešnej prevencie je jej finančné zabezpečenie, v opačnom prípade môže dôjsť k strate záujmu a dôvery v nej. 
	Mestská polícia za svoje priority v roku 2004 považuje: zlepšovať informovanosť občanov o pôsobení polície prostredníctvom médií a stretnutí s občanmi v rámci besied, spolupráce so školami, s rodičmi maloletých a mladistvých. Pri výkone obchôdzkovej činnosti zamerať sa na predchádzanie, odhaľovanie a postihovanie vandalizmu, ničeniu a poškodzovaniu majetku, zamerať sa na kontroly pohostinstiev a reštaurácií a na kontrolu podávania alkoholických nápojov mládeži. Upozorňovať na nebezpečenstvo vyplývajúce z užívania drog a iných omamných látok. 

Prešovský kraj. KÚ zriadil v rámci úradu Kanceláriu prevencie protispoločenskej činnosti ako špecializované pracovisko zamerané na prevenciu kriminality a prevenciu, liečbu a resocializáciu drogových závislostí. Rok 2003 bol zameraný predovšetkým na profesionalizáciu pracovníkov vykonávajúcich agendu prevencie v rámci štátnej správy, samosprávy a Policajného zboru. Realizovala sa aj špecializovaná príprava pracovníkov vykonávajúcich sociálnu prevenciu so zameraním na závislosti v rozsahu 35 hodín. Rozvinula sa spolupráca s mimovládnymi organizáciami, najmä s OZ Pomoc obetiam násilia a OZ RISEN (Regionálne centrum drogových závislostí). V rámci spolupráce s KR HaZZ sa aktivity smerovali predovšetkým na metodické spracovanie problematiky ochrany lesov pred požiarmi a ochranu prírody a vypaľovania suchých porastov. K výraznému zlepšeniu propagácie preventívno-výchovných aktivít prispelo i zriadenie internetovej stránky KR HaZZ. 
	Na úseku spolupráce s mestom sa prispelo k realizácii rozšírenia kamerového monitorovacieho systému o 2 kamery. Mestská polícia rozvíjala úzku spoluprácu s regionálnymi médiami prostredníctvom tlačových besied a zabezpečila tak pravidelnú informovanosť o aktivitách na úseku prevencie. Taktiež bol úspešne zrealizovaný tzv. Deň bez pokút, ktorý sa z pôvodne štvrťročnej aktivity pretransformoval na pravidelnú mesačnú aktivitu. Na preventívnom projekte realizovanom Krajským riaditeľstvom PZ sa spolupodieľala aj Mestská polícia. Projekt pokrýva všetky okresy kraja, zúčastňuje sa ho 1280 žiakov za koordinácie 33 policajtov. 
	V roku 2004 v rámci stanovenia úloh prevencie dôraz sa bude klásť na ďalší rozvoj spolupráce a vytváranie partnerstiev s miestnou a regionálnou samosprávou na aktivizovanie samosprávnych orgánov miest a obcí pre riešenie problémov kriminality a jej prevencie. Úlohou bude konštituovať komisiu pre prevenciu protispoločenskej činnosti a nomináciu jej nových členov po reforme verejnej správy. Bude potrebné i naďalej prehlbovať spoluprácu s mimovládnymi organizáciami. 

Košický kraj. V súlade s uznesením vlády SR č. 286/2003 krajský úrad vykonal opatrenia na kompletizáciu a zvýšenie efektívnosti práce komisií pre prevenciu protispoločenskej činnosti na orgánoch miestnej štátnej správy v kraji. Podľa pokynov prednostu KÚ boli koordinátori prevencie orgánov miestnej štátnej správy začlenení do kancelárií prednostov. Na základe celoštátnej Stratégie prevencie kriminality sa aktualizoval krajský program prevencie protispoločenskej činnosti ako základný dokument, ktorý sa vypracoval na základe analýzy kriminality v kraji a výsledkov doterajších preventívnych aktivít realizovaných orgánmi miestnej štátnej správy za posledné obdobie. Súčasťou tohto dokumentu je aj časť, ktorá definuje vytváranie regionálnych partnerstiev pre prevenciu protispoločenskej činnosti ako nevyhnutného predpokladu pre splnenie cieľov stratégie prevencie kriminality. Realizované preventívne aktivity sa dajú rozdeliť do týchto skupín: podpora rozvoja kamerových monitorovacích systémov; prevencia interetnického napätia; prevencia protispoločenskej činnosti detí a mládeže; prevencia viktimácie seniorov; podpora prevencie drogových závislostí a resocializácie osôb po absolvovaní liečenia z drogových závislostí; podpora pedagogicko-psychologického poradenstva; pomoc obetiam násilia. 
	Významnou aktivitou, na ktorej úspešnom priebehu sa podieľal aj KÚ, bola odborná príprava koordinátorov prevencie kriminality orgánov miestnej štátnej správy, územnej samosprávy a PZ. 
	KÚ v rámci partnerstva na riešení problémov sociálnej patológie spolupracoval s krajským mestom Košice, samosprávami miest (Trebišov, Michalovce, Spišská Nová Ves a Rožňava), neziskovou organizáciou Fília Košice, OZ Pomoc obetiam násilia a Medzinárodnou organizáciou pre migráciu (IOM). Dobrá bola spolupráca aj s príslušnými organizačnými  zložkami polície a prokuratúry. 
	V roku 2004 bude KÚ realizovať úlohy v nových podmienkach po zániku okresných úradov v úzkej spolupráci so samosprávou. Koordinačným orgánom bude novovytvorená komisia pre prevenciu protispoločenskej činnosti. Výkonným orgánom prevencie na regionálnej úrovni bude koordinátor prevencie. Po vykonaní analýzy kriminality bude vypracovaná aktualizácia krajského programu prevencie na rok 2004. V spolupráci s pedagogicko-psychologickou poradňou sa zvýšená pozornosť bude venovať problematike rodinného násilia a prevencii obchodu so ženami. Vzhľadom na demografické podmienky budú KÚ a samospráva participovať na znižovaní interetnického napätia spoluúčasťou na riešení projektov pre rozvoj rómskych komunít a zvyšovaní záujmu občanov o problematiku prevencie diskriminácie a akýchkoľvek foriem xenofóbie a rasizmu. KÚ bude plniť aj ďalšie úlohy na úseku prevencie drogových závislostí v súlade s národným programom boja proti drogám a v spolupráci s mimovládnymi organizáciami Pomoc všetkým a Fília Košice.